kolonialism - Eesti Entsüklopeedia
kolonialism, poliitika, mis taotleb vähemarenenud või nõrgemate maade muutmist kolooniaiks. Eurooplased alustasid maadevallutusi 15. sajandi alguses. Esmalt piirduti rannikualadega, hiljem siirduti sisemaale.
15.–16. sajand. Maadeavastustega kaasneb Portugali ja Hispaania koloniaalimpeeriumi sünd. Portugallased teevasd vallutusretki peamiselt Aafrikasse ja Aasiasse, hispaanlased Lõuna- ja Kesk-Ameerikasse.
17. sajand. Holland saab võimsaks koloniaalriigiks.
18. sajand. Britid vallutavad prantslastelt ülemvõimu Põhja-Ameerikas ja Indias, esimesena iseseisvuvad Põhja-Ameerika Briti asumaad.
19. sajand. Valdav osa Ladina-Ameerika kolooniatest vabaneb Hispaania ja Portugali võimu alt. Euroopa suurriigid jagavad Aafrika, moodustub kogu maailmas kolooniaid omav Briti impeerium.
20. sajand. Peamiselt valgete asustatud Briti kolooniad (Kanada, Austraalia) iseseisvuvad, Briti impeerium kujuneb ümber Rahvaste Ühenduseks. Pärast II maailmasõda algab kolooniate iseseisvumine: 1940.–50. aastail Aasias ja 1960.–70. aastail Aafrikas (tihti pärast pikaajalist iseseisvussõda).
Kategooriad: Hispaania ajalugu | Austraalia ajalugu | Hollandi ajalugu | Portugali ajalugu | Kanada ajalugu | USA ajalugu